Der var tilsyneladende ikke noget der faldt i indbrudstyvenes smag i den lille Vokslev Sparekasse, for de forlod stedet igen uden at stjæle noget. Den lille sparekasse er en såkaldt garantsparekasse, og der er kun åbent én gang om ugen: i to timer hver mandag eftermiddag. Sparekassen tilbyder hverken dankort eller checks til kunderne, men beskæftiger sig udelukkende med indlån og udlån. De ubudne gæster havde brudt en dør op for at få adgang til sparekassen, og om de havde forventet at finde en masse rare kontanter vides ikke - de fik i hvert tilfælde ikke nogen med sig derfra.

Opsummering:
Natten mellem tirsdag og onsdag havde den lille sparekasse i Vokslev besøg af ubudne gæster. Men de forlod stedet igen uden at tage noget med sig.